NaiveNeuron/SloPal huggingface dataset:
Suja, Miroslav, poslanec NR SR (2023-06-13):
Ďakujem za slovo, pán predsedajúci. Pán minister, tu pán magister Matovič hovorí, že financie sú v nadpriemerne dobrom stave. V nadpriemerne dobrom stave hovoril a vy ste povedal, že, presný opak, že až nie sú v takom dobrom. Vás Matovič označil za klamára, tak ja si myslím, že poslanci aj občania Slovenskej republiky si zaslúžia vedieť, kto z vás je klamár. Či vy, alebo pán magister Matovič. Bol by som rád, keby ste mi jednoducho odpovedali, že kto má pravdu. Bez politikárčenia, bez všetkého.
Vitteková, Anna, poslankyňa NR SR (2013-09-25):
Ďakujem pekne za slovo, v rozprave k uvedenému zákonu vystúpilo 17 poslancov, pozmeňujúce a doplňujúce návrhy podali poslanci: Zajac, Poliačik, Matovič, Hraško, Fecko, Huba, Viskupič, Kadúc a pani poslankyňa Žitňanská. Pozmeňujúci návrh poslankýň Zmajkovičovej a Vittekovej bol vzatý späť. Pán poslanec Viskupič podal návrh vrátiť návrh zákona na dopracovanie. Pán predseda, prosím, dajte hlasovať najskôr o tomto návrhu.
Kollár, Boris, predseda NR SR (2022-03-15):
S faktickými poznámkami štyria poslanci. S prvou pán poslanec Drdul.
Osuský, Peter, poslanec NR SR (2012-09-11):
Ďakujem za slovo, pán predseda. Ja v rámci zvýšenia kvalifikácie poslancov si dovoľujem navrhnúť, aby sme z fondov Národnej rady, ak už na to nebudú stačiť usporené prostriedky z tých podosemnásťročných distributérov novín, kolega Matovič prešiel kurzom čítania s porozumením. Keď by čítal s porozumením, pochopil by, že to, čo predviedol. (Prerušenie vystúpenia predsedajúcim.)
Simon, Zsolt, minister pôdohospodárstva a rozvoja vidieka SR (2010-12-14):
Ďakujem pekne. Vážený pán predseda, vážené pani poslankyne, vážení páni poslanci, základom trvalo udržateľného obhospodarovania lesov je obnova lesných porastov druhovo a geneticky vhodným reprodukčným materiálom lesných drevín. Úroveň prác vykonávaných v pestovaní lesa, ktorých súčasťou je aj umelá obnova lesa, podmieňuje kvalitu a ekologickú stabilitu budúcich lesných porastov, čo je základným predpokladom zachovania lesov ako zložky životného prostredia a prírodného dedičstva Slovenskej republiky. Z uvedených dôvodov bola zákonom č. 138/2010 Z. z. o lesnom reprodukčnom materiáli vykonaná dôkladná revízia celého dovtedajšieho systému práce s lesným reprodukčným materiálom. Avšak po dôkladnom posúdení predmetného zákona sa preukázali niektoré nezrovnalosti, ktoré je s cieľom zabezpečenia bezproblémovej a jednoznačnej aplikácie v praxi potrebné spresniť. Taktiež zmenou niektorých právnych predpisov došlo k zmene používaných názvov a pojmov, preto sa navrhuje aj ich úprava. Ďakujem pekne a poprosím vás o podporu tohto materiálu.
Šuca, Peter, poslanec NR SR (2018-05-15):
Ďakujem, predseda. Ďakujem, pán predsedajúci, dajte hlasovať o návrhu zákona ako o celku s odporúčaním gestorského výboru schváliť.
B. Bugár, podpredseda NR SR: (2002-02-15):
(Hlasovanie.) Prítomných je 91 poslancov, za návrh 45, proti 15, zdržalo sa 29, nehlasovali 2. Konštatujem, že bod 2 zo spoločnej správy nebol prijatý. M. Antecký, poslanec: Ďalej dajte hlasovať o bode č. 3, kde ho gestorský výbor odporúča schváliť.
Poliačik, Martin, poslanec NR SR (2015-06-17):
Pán kolega, prosím vás, naozaj buďme korektní, buďme korektní. Obidvaja sme pri tom boli. Ja som nepovedal, že niekto ostal na dlažbe. Dokonca som to dnes povedal vo svojej reči, že v tomto konkrétnom prípade, áno, bol uspokojivo vyriešený prechod na 8-ročné gymnázium. Tak mi nevkladajte do úst niečo, čo som nepovedal. To je prvá vec. Druhá vec, nie je to na ministerstve, že či bude takýto systém výučby pokračovať, alebo nie, pretože už skončil. Tam nebola ani snaha vyhodnocovať výsledky a obidvaja dobre vieme, že tie výsledky na tej škole boli naozaj excelentné, tam boli dobré. Aj na úrovni metodickej prípravy, aj na úrovni výsledkoch tých žiakov. Mne ide tým pozmeňovákom iba o to, aby sa na začiatku jasne nastavili pravidlá, aké kritériá a aké predpoklady, aké hypotézy treba potvrdiť na to, aby experimentálne overovanie bolo uznané ako úspešné a potom aby automaticky takáto škola sa stala súčasťou siete škôl. Ďakujem pekne.
Danko, Andrej, predseda NR SR (2016-09-13):
Tak na úvod poviem jednu vetu za nás všetkých koaličných poslancov a poviem ju preto, aby ste vedeli, že sme jednotní. Pretože my dokážeme prekonať aj rozdiely, napriek tomu, že sme v koalícii, sme sa nezlúčili. Spája nás jedno, to je rozum, racionalita, jeden cieľ, aby Slovensko nemalo hanbu na európskej politickej scéne. Rozdiel slovníkov, aké používate vy, od skunka cez šťal, ale uvedomte si, a máte malé deti, videl som ich na bilborde, čo povedia, keď uvidia svoju mamu tak rozprávať (potlesk). A v mene nás, poslancov Národnej rady (potlesk), v mene nás, poslancov Národnej rady, koalície dávam odkaz všetkým tým vyvrheľom v tom ústave, ak sa to dialo, že im sľubujeme, že budú potrestaní. (Potlesk.) Často zneužívate deti, témy. Vaše mítingy spôsobili skrvavenie ľudí. Jeden z vás vyfackal človeka, nech je, aký chce. Čo by ste robili, keby Robert Fico vyfackal novinára?! Čo by ste povedali Andrejovi Dankovi, keby po jeho mítingu v Terchovej ostala skrvavená žena?! To je vaša politika. Urážať, z 27 minút vystúpenia človeka, ktorý má plné ústa našich sloganov, ktorý svojou exhibíciou zakrýva to, že si vytvoril stranu, ktorú používa na cucanie štátnych peňazí, urážky, ktorému nejde o nič iné (ruch v sále), ktorému nejde o nič iné, len o urážky, ktorý mi zatelefonuje, že mi poradí, ako môžem byť premiér a chce sa so mnou cez víkend stretnúť. (Potlesk.) Ja, predseda SNS, najstaršej politickej strany, sa snažím SNS znovu dostať tam, kde je. Pretože keď SNS bola v parlamente a štandardné strany, ktoré urobili chyby, priznávam, a zhoršili štát, tak také zhluky náhodných ľudí, ktoré vy ste dali dokopy, ktorí často nevedia, čo je poslanecké grémium, tak také dostali parlament, kde sú. Začalo to SaS-kou, pokračovalo vami. Vy neviete, čo je politická zodpovednosť. Vy neviete, čo je to sadnúť si za stôl. Vy viete po voľbách povedať: „No veď ten Danko, s ním by sa dalo, poďme vytvoriť vládu.“ Ale za chrbtom budete bodať dýku. Budete urážať. Ja neviem, kto je váš otec, ani či vás bil, ani ma to nezaujíma. (Potlesk. Reakcie z pléna.) A ešte jednu vec. (Prerušenie vystúpenia predsedajúcim. Reakcie a krik z pléna.)
Žitňanská, Jana, poslankyňa NR SR (2020-04-02):
Hlasovali sme o všetkých pozmeňujúcich návrhoch, pán predsedajúci, sme v treťom čítaní , prosím, otvorte rozpravu.
Hanuliaková, Jana, poslankyňa NR SR (2024-02-02):
Ďakujem. Pán kolega, veľmi dobre ste vysvetlil všetko, čo tento návrh zákona prináša, aj kde sú jeho nedostatky. Už naozaj zrozumiteľnejšie sa to podľa mňa nedá vysvetliť. A sedí tu aj pán minister, ktorý dúfajme, že aspoň trochu počúval a len je otázka teda, či pán minister aj rozhoduje o tom, čo sa ešte v tomto zákone teda bude meniť. Je však, ja však mám taký pocit, že my už môžeme naozaj povedať čokoľvek, oni sa pravdepodobne teda už rozhodli a ľudia teda očividne už musia asi sa pripraviť na to, že naozaj bohatí sa vykúpia a chudobní pôjdu do väzenia. A ešte si dovolím teda poznámku ohľadom toho diela, ktoré nám tu pristálo ráno na stoloch. Pán minister, je to podľa vás v poriadku, ak sa pod takýto nepodarok podpíše ministerstvo spravodlivosti s úradom vlády? Dúfam, že viete, že vám to ministerstvo nepatrí a že to nie ste vy a vaša vláda, ale všetci ľudia, ktorí tam pracujú, a všetky inštitúcie, ktoré patria pod toto ministerstvo, a to ministerstvo má pracovať pre všetkých ľudí na Slovensku, a že vy ho vlastne len teda máte spravovať a teda s čo najlepším vedomím a svedomím. A teda predstava, že kto toto celé financoval, je jedna horšia ako druhá. Ďakujem.
P. Paška, predseda NR SR: (2008-03-27):
Pán navrhovateľ, chcete sa vyjadriť k rozprave?
Bugár, Béla, podpredseda NR SR (2018-05-17):
Ďakujem. Prerušujem rokovanie o tomto bode programu. Za chvíľočku pristúpime k odhlasovaniu troch prerokovaných zákonov. (Prestávka.) (Po prestávke.)
Ľupták, Pavel, poslanec NR SR (2024-04-24):
Ďakujem. Týmto sme odhlasovali, týmto sme hlasovali o všetkých pozmeňujúcich návrhoch. Pán predsedajúci, dajte, prosím, hlasovať o tom, že prerokovaný vládny návrh zákona prerokujeme v treťom čítaní ihneď.
Bugár, Béla, podpredseda NR SR (2017-05-09):
Funguje to takým spôsobom, že dokončíte svoje vystúpenie a na záver, potom vám už nejde čas. To znamená, že ešte šestnásť a pol minúty môžte kľudne vystupovať, potom sa zastaví čas a vy, keď predĺžite váš návrh, potom už nemáte inú možnosť, teda ešte raz vystúpiť alebo pokračovať vo vystúpení. Takže preto na záver to dajte a do tej doby môžete pokračovať.
B. Bugár, podpredseda NR SR: (2006-04-20):
(Hlasovanie.) Prítomných 114, za 111, hlasovania sa zdržali 3. Tieto body zo spoločnej správy sme schválili. Nech sa páči. Ľ. Lintner, poslanec: Teraz, prosím, dajte hlasovať o bode 11 zo spoločnej správy s návrhom gestorského výboru neschváliť ho.
Zmajkovičová, Renáta, podpredsedníčka NR SR (2012-10-17):
Ďakujem, pani spravodajkyňa. Prerušujem rokovanie o tomto bode programu. A teraz, kolegyne, kolegovia, pokračuje v prerušenej rozprave v druhom čítaní o vládnom návrhu zákona, ktorým sa mení a dopĺňa zákon č. 514/2003 Z. z. o zodpovednosti za škodu spôsobenú pri výkone verejnej moci (tlač 193). Teraz poprosím pána ministra spravodlivosti Tomáša Boreca, aby zaujal miesto určené pre navrhovateľov, a spoločného spravodajcu z ústavnoprávneho výboru poslanca Antonína Cicoňa, aby zaujal miesto určeného pre spravodajcov. Včera pani poslankyňa Žitňanská svoje vystúpenie neukončila a ktorá sa prihlásila do rozpravy za klub SDKÚ – DS a dávam je teraz v tejto chvíli slovo. Nech sa páči, pani poslankyňa. Pripraví sa pán poslanec Beblavý, ale ten sa vzdal. (Pokračovanie rokovania o vládnom návrhu zákona, ktorým sa mení a dopĺňa zákon č. 514/2003 Z. z. o zodpovednosti za škodu spôsobenú pri výkone verejnej moci a o zmene niektorých zákonov v znení neskorších predpisov , tlač 193.)
Číž, Miroslav, podpredseda NR SR (2015-02-18):
Ďakujem pekne. No počúval som vás, pán poslanec, po tretí či štvrtýkrát. Snažím sa pochopiť elementárnu logiku toho, čo sa tu vlastne deje. Tak, ak som porozumel, tak zásadný problém bol, že či pán minister bol alebo nebol v konflikte v roku 2002, či v roku 2006 niekomu požičal alebo nepožičal 600-tisíc korún. Potom čo tretie? Ako je spojený pán minister s dotáciou v Šali, a potom či je alebo kto je autor rozboru? Žiadny ďalší problém som nenašiel. Nie ste síce sudcovia, nechcete ho súdiť. Má sa právo súdiť, ale nemá sa súdiť, 60 mil. eur žaluje od začiatku, opakuje sa to neustále. Elementárna štandardná vec, že neustále dávame ako poslanci argumenty, principiálne s nimi nikto nepracuje. Do aleluja to točíte, dokonca s gestami, ktoré sú podľa mňa v tých veľmi jednoduchých televíznych správach, čo bulvárne televízie prijímajú tie..., dramaticky na záver roztrhať neviem čo a tak ďalej. No úplne presne. Vážení páni, ja neviem. Ešte raz, toto je parlament Slovenskej republiky! Sledujem, že teda to zdravé jadro je teraz OĽaNO, pán Lipšic, pán Galko, a predpokladám, že sa pridá ešte aj pán Hlina. Ako-tak poslancov dokopy desať? Kolegyne, nás je tu 150. Elementárna racionalita, elementárny rešpekt k tomu, že toto je parlament Slovenskej republiky. Elementárny rešpekt k elementárnym mechanizmom, ako sa dá hľadať pravda v tomto parlamente. Je hrozné, čo ste urobili, vážení kolegovia, z tohto parlamentu. A tí občania, ktorí nám nevedia prísť na meno, obávam sa, že už majú absolútnu pravdu. (Potlesk.)
Paška, Pavol, predseda NR SR (2013-03-20):
Pán poslanec Poliačik do rozpravy.
Kollár, Boris, predseda NR SR (2021-12-07):
Vážené pani poslankyne, vážení páni poslanci, otváram rokovanie 53. schôdze Národnej rady Slovenskej republiky, ktorá bola zvolaná podľa čl. 83 ods. 2 ústavy a § 17 ods. 2 zákona o rokovacom poriadku na žiadosť skupiny 30 poslancov Národnej rady. Prosím, aby sme sa prezentovali a zistili, či sme schopní sa uznášať. (Prezentácia.) Zisťujem, že je prítomných 120 poslancov, teda Národná rada je uznášaniaschopná. Na 53. schôdze (schôdzi, pozn. red.) budú overovateľmi poslankyňa Monika Kavecká a Magdaléna Sulanová. Náhradníkmi budú poslanci Zita Pleštinská a Peter Šuca. O ospravedlnenie svojej neúčasti požiadali poslanci Jarmila Halgašová, Marek Hattas, Andrej Medvecký a Jana Vaľová. Poslanci v žiadosti o zvolanie schôdze navrhujú na tejto schôdzi prerokovať jeden bod, ktorý je uvedený v pozvánke, je to tlač 809, návrh skupiny poslancov na prijatie uznesenia Národnej rady Slovenskej republiky k vážnym sociálnym dopadom výrazného rastu cien energií a základných potravín. (Bod programu: Návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k vážnym sociálnym dopadom výrazného rastu cien energií a základných potravín , tlač 809.) Podaný návrh bol podľa § 17 ods. 3 zákona o rokovacom poriadku rozhodnutím č. 834 pridelený na prerokovanie výboru pre hospodárske záležitosti. Taktiež bol zaslaný vláde na zaujatie stanoviska. Teraz dávam hlasovať o návrhu programu 53. schôdze Národnej rady . Prosím, prezentujme sa a hlasujeme. (Hlasovanie.) Prítomných 124 poslancov, za 48, proti 12, zdržalo sa 62, nehlasovali 2. Konštatujem, že sme program 53. schôdze Národnej rady neschválili. Vyhlasujem 53. schôdzu za skončenú. Po 30-minútovej technickej prestávke budeme pokračovať v rokovaní 51. schôdze. S procedurálnym návrhom vystúpi pán poslanec Kamenický.
Sopko, Miroslav, poslanec NR SR (2018-05-10):
Ďakujem za slovo, pán predsedajúci. Vážený pán poslanecký kolega Martin Poliačik, no tvrdá reč to bola o tom odpade a možnože práve takáto tvrdá reč musí zaznievať častejšie aj ohľadom tej stratenej generácie, o ktorej si hovoril, aj ohľadom toho, že netýka sa to možno detí len práve týchto typov škôl. Možnože sa to týka detí aj v mnohých iných typoch stredných škôl, kde naozaj deti, stále ešte deti, nemajú veľmi dobrú predstavu o tom, čo ich v budúcnosti čaká. Hovoríme tu všetci stále o potrebách trhu práce. No ale musíme hovoriť aj o ich potrebách. Ten proces formovania tej predstavy, že čo majú v živote robiť, by mal začať podstatne skôr. Už na základných školách. Kariérovou výchovou a potrebnými aktivitami, ktoré by vedeli v každom jednom dieťati nájsť, aby samo v sebe vedelo nájsť silné i slabé stránky, na čo má vlastne tú prirodzenú tendenciu, v čom môže sa zlepšovať. A možnože celá táto debata by sa mala posunúť od pozícií škola a zamestnávateľ ku konkrétnemu cieľu, ktorý chceme dosiahnuť. Veď napokon aj v Učiacom sa Slovensku sa písalo v kapitole 308 o vzdelávaní v pracovnom prostredí, že svetový trend ide smerom k tzv. triálu. To jest, popri škole a podniku existujú aj špecializované tréningové strediská, kde sa učiaci učia nadobúdať zručnosti a návyky, ktoré bežne by ešte možno nevedeli nájsť. Posuňme túto diskusiu už konečne aj kamsi inam. Bavme sa o alebo bavme sa o možnostiach, ako celá jedna generácia môže zdokonaľovať sa v tom... (Prerušenie vystúpenia časomerom.)
Saloň, Marián, poslanec NR SR (2011-09-09):
Ďakujem pekne, pán predseda. Ja by som chcel doplniť kolegu Buriana v časti, kde spomínal ministerstvo vnútra. Minimálne poslanci výboru pre obranu a bezpečnosť si môžu každý mesiac prečítať so záujmom mesačník odborového zväzu polície Polícia, kde jeden z článkov, názov hovorí Návrhy na zmenu dôchodkového systému a takzvaná superhrubá mzda: tichí zabijaci kvality života obyčajných ľudí. Budem citovať niektoré časti tohto článku. V zdanlivom dovolenkovom tichu sa rozpútal boj, v ktorom ide o veľmi veľa. Analýza a návrh ministerstva práce na zmeny v dôchodkovom systéme, ktoré sa skôr alebo neskôr dotknú každého obyvateľa tohto štátu, prišiel v tichosti na ministerstvá, aby ho podrobili medzirezortnému pripomienkovému konaniu. Ministerstvo práce v spolupráci s ministerstvom financií neurobili nič, aby zapojili verejnosť do diskusie o ich ďalšom osude. Priestor, ktorý mal na to slúžiť, zrušili, naopak, ministerstvo rafinovane pretláča materiály cez pripomienkové konania v čase dovoleniek v nádeji, že prejdú bez povšimnutia. Svedčí o tom aj neuveriteľné tempo. Veď návrh len odštartovalo uznesenie vlády z 18. mája, už 1. júla návrh bol daný na pripomienkové konanie. To je úplný zázrak, alebo zjavný nezmysel. Navyše, s takýmto šibeničným termínom na pripomienkovanie? Keď sme sa o ňom oficiálne dozvedeli 7. júla a do 11. júla mali byť hotové pripomienky, podčiarkujem, z týchto dní sú dva dni víkendové, pritom oba zákony majú byť účinné od 1. januára 2012. To svedčí asi o kvalite tohto zákona a o prínose pre ľudí. Preto vlastne títo policajní odborári museli zbierať podpisy na hromadné pripomienky, aby sa mohli vôbec k tomuto zákonu vyjadriť, kde za dva dni sa im k analýze podarilo zozbierať 7563 podpisov k týmto pripomienkam a k samotnej superhrubej mzde, kde pripomienkové konanie zase bolo iba dva dni, zozbieral ďalších 4510 podpisov. Sám šéf odborov konštatuje, že tento materiál na 149 stranách nieže stodvanásť je nepriamych noviel, ale konštatuje 119 nepriamych. (Prerušenie vystúpenia časomerom.)
Kaliňák, Robert, podpredseda vlády a minister vnútra SR (2015-05-07):
To by bola asi polovička, pani poslankyňa, všetkých dokumentov, ktoré oni majú, ale nemyslím len Archív mesta Bratislavy, vôbec archívy k dispozícii, niekedy dokonca, teraz akurát som sa dozvedel, dnes, že aj niektoré iné historické archívne dokumenty, napríklad zo Spišskej Soboty, prešli do rúk cirkvi napríklad a už nemajú bádatelia k tomu prístup, lebo ich k tomu nechcú púšťať, čo je veľká škoda. Lebo potom pre koho tie historické hodnoty uchovávame, keď nie pre historikov, ktorí by mohli vlastne vydať svedectvo o vlastne našej histórii? Ale to je vedľajšie. Ale čo je podstatnejšie, je, že ja som úmyselne nevstupoval do tohto zákona, pretože som ho nechal spracovať archivárom pre archivárov. No a ako to už na Slovensku býva zvykom, žiadna komunita nie je jednotná. A v podstate v pôvodnom návrhu, ktorý odchádzal z ministerstva na medzirezortné pripomienkové konanie, bolo toto, že tam aj Archív hlavného mesta Bratislava je. A len potom vlastne, po tom, ako si tam oni sadli, predebatovali, upravili zákon, ktorý ja som už predkladal vo vláde ako výsledok ich práce a povedal som, nebudem sa hrať ani na odborníka, ani nebudem teraz proste chrobák Truhlík, ktorý sa vyzná vo všetkom, ako ste si to vy pripravili, tak ja to proste predstavím. A tak to vlastne prišlo aj do parlamentu. A ten pozmeňovák, ktorý poznáte, to je vlastne len navrátenie sa k pôvodnému textu, ktorý vlastne ministerstvo predstavilo. Napriek tomu si myslím, a tu je odpoveď na vašu otázku, že je prioritou a tak by to malo byť, nielen preto, že sa to sluší a patrí v Európskej únii, čo je dôležitý argument, lebo je to trochu zahanbujúce, ale preto, že je to najvhodnejšie pre osud tých dokumentov do budúcnosti, aby to spravovalo hlavné mesto Bratislavy ako svoju perlu, ako svoju hrdosť, ktoré je súčasťou kultúrneho dedičstva mesta Bratislavy. A preto sme pripravení a nebudeme čakať na odpoveď Bratislavy, ale budeme aktívni, pretože nie ja, ale aj moji predchodcovia, minimálne štyria, neustále žiadali Bratislavu, aby na to reagovala. Ak teraz je tu nové vedenie mesta a viem, že sa už kontaktovala pani námestníčka primátora, tak budeme veľmi aktívne pôsobiť k tomu, aby sa to stalo a archív vlastne prešiel, ale teda vlastne jeho obsah. Pretože to, ako vyzerá škrupinka, je v podstate jedno, pre nás má byť podstatnejší ten obsah. Ten obsah sa vlastne odovzdá, oni naďalej budú robiť aj novú registratúru určite, lebo sú tam rôzne povinnosti aj nových subjektov, čiže to bude naozaj živý organizmus, nebude to len vlastne sklad archívnych dokumentov. A to by bolo najideálnejšie riešenie, preto som povedal, že ak teda nás neohrozuje tá smernica, ktorá má byť prijatá do konca roka, tak do septembra máme určite čas, aby to rokovanie prešlo a v septembri urobili také zmeny, ktoré by umožnili vlastne prechodu toho archívu pod mesto Bratislava. Ďakujem pekne.
Spišiak, Jaroslav, poslanec NR SR (2024-01-16):
Ďakujem za slovo. Ja vo svojej faktickej poznámke tiež budem reagovať na rečníka pána Pročka v súvislosti s tými prílepkami. Prílepky sú fakt nebezpečným javom pri tvorbe legislatívy. Môžem to povedať zo svojej policajnej praxe, keď sme pripravili nejaké novely alebo návrhy zákonov, nakoniec keď sme si ich potom prečítali v Zbierke zákonov, tak ako keby to bolo niečo iné. Nebolo tak to tak efektívne, vždy sa tam niečo pridalo, niečo ubralo a stratilo to vlastne celý zmysel toho, čo sme chceli urobiť. Tak aj teraz práve preto tie všelijaké dodatky, prílepky alebo iné formy doplnenia navrhovaných legislatívnych úkonov budeme aj sledujeme a nenecháme, aby legislatívny proces bol zneužívaný v prospech veľmi rýchleho neefektívne a nepresného znenia následných zákonov, na základe ktorých potom vlastne občania sa majú správať v podstate existovať v tomto chaose legislatívnom a právnom, ktorý sa tu akože snaží navodiť súčasná koalícia. Ďakujem, skončil som. (Potlesk.)
Šimečka, Michal, podpredseda NR SR (2023-11-28):
Ďakujem veľmi pekne. A s reakciami na faktické poznámky, s reakciou pán poslanec Pročko.
Ďuriš Nicholsonová, Lucia, podpredsedníčka NR SR (2017-03-23):
Ďakujem pekne, pán spravodajca. Týmto otváram všeobecnú rozpravu. Písomne sa do rozpravy neprihlásil nikto. Pýtam sa preto, či sa chcete prihlásiť ústne, kolegyne, kolegovia. Končím možnosť prihlásiť sa do rozpravy. Prihlásili sa pán poslanec Jurzyca a pani poslankyňa Jurinová. Nech sa páči, pán poslanec Jurzyca.
Laššáková, Jana, podpredsedníčka NR SR (2015-05-26):
Pán poslanec Hlina, nech sa páči.
Kaliňák, Robert, poslanec NR SR (2011-04-01):
Vážený pán poslanec Jurčík, takisto som vás pozorne počúval, ale naozaj ma hrozne mrzí, že nemáte seriózny záujem na tom, aby sa tento pozmeňovací návrh stál serióznou súčasťou samotného zákona. Po prvé takýto rozsiahly pozmeňovací návrh by mal byť jednoznačne opätovne prejednaný výborom, pretože na to vlastne ten legislatívny poriadok je, a ak chcete aspoň trošku si ctiť, že ten legislatívny proces má mať nejakú úroveň, tak by ste zároveň mali navrhnúť, aby to išlo do výboru. Po druhé mali by ste mať záujem na tom, aby bol tento pozmeňovací návrh platný, pretože z môjho pohľadu platný nie je a rozhodne veľmi jednoduchým spôsobom by o tom rozhodol Ústavný súd. Mali by ste sám mať záujem na tom, aby ste neboli za šaša tejto parlamentnej sály, pretože to, čo predvádzate, že proste plníte pokyny, kto na vás čo zakričí, a nie ste poslancom samým sebou, to je proste naozaj veľmi mrzuté. Ja si myslím, že sa rozumiete niektorým veciam v oblasti hospodárstva, tak si to naštudujte, skúste podať ešte raz pozmeňovací návrh, ktorý bude platný, a ak aj pánovi poslancovi Somogyimu záleží na tom, že je to dôležitý pozmeňovací návrh, tak musí byť podaný v riadnej rozprave. Nemôže poslanec vystupovať v rozprave dvakrát, nedá sa to, ani keby sa na tom uzniesol ktokoľvek, musí byť jedna rozprava zavretá, otvorená nová a v nej sa môže znovu prihlásiť, aby splnil uznesenie Národnej rady. A ja som naozaj rád, ste tu chvíľu, páni poslanci, nechcem vás poúčať, ste tu trištvrte roka, ale toto sa nikdy nestalo za žiadnej vlády, za žiadnej opozície a za žiadnej koalície. Jednoducho rešpektujte, veľmi pekne vás prosím, rokovací poriadok, pretože zavediete precedens, že potom už bude úplne zbytočne táto sála. Zhodnite sa vy, čo chcete si prijímať ako zákon, a prijmite si to. Ale ak máme rešpektovať zákon, máme rešpektovať, že sú tu nejaké pravidlá tohto parlamentu, tak rešpektujme procedúry, rešpektujme to, že toto nebola riadna rozprava, do nej sa pán Jurčík neprihlásil, lebo zákon hovorí jasne: v rozprave len prihlásený poslanec a len raz.
Pellegrini, Peter, podpredseda NR SR (2020-09-22):
Ďakujem pekne. Na vyše vystúpenie dve faktické poznámky. Ako prvý, pán poslanec Linhart.
Figeľ, Ján, podpredseda NR SR (2015-05-13):
Na vystúpenie pána poslanca sú tri faktické. Nech sa páči, Eugen Jurzyca.
Nemky, Martin, poslanec NR SR (2023-06-13):
Ďakujem pekne za slovo. Mňa zaujali také dve veci, čo sa týka preambuly, pán predseda, budem citovať, Slovensko sa dnes v mnohých ohľadoch nachádza na križovatke. Krajina a spoločnosť nie je primerane pripravená. Prehlbujú sa zmeny súvisiace so starnutím populácie. A v treťom odseku povie vláda, že spoločnou ambíciou je priniesť kontinuitu. Tak to mi moc ambiciózny teda program nepripadá. Druhá vec, čo sa týka preambuly, v treťom odseku píšete, že budete prinášať toleranciu a v neposlednom rade kultivovanú spoločensko-politickú diskusiu. Ja sa spýtam, keď sme dvakrát vládu žiadali o skrátenie legislatívneho konania týkajúce sa potravinovej inflácie a vláda nám ani neodpísala, teda aká to je kultúrna diskusia? Ďakujem pekne.
Jurinová, Erika, podpredsedníčka NR SR (2014-05-14):
Dávam slovo pani poslankyni Gibalovej, nech sa páči.
Kollár, Boris, predseda NR SR (2022-12-19):
Ďakujem. Prerušujem teraz, ďakujem velice pekne, pani poslankyňa. Prerušujem teraz schôdzu, lebo budeme mať alebo už sme mali mať o sedemnástej grémium a po grémiu budeme pokračovať. (Zasadnutie poslaneckého grémia.)
Bugár, Béla, podpredseda NR SR (2011-10-19):
Pani poslankyňa Tomanová.
Danko, Andrej, podpredseda NR SR (2024-06-27):
Je 20.00 h, prerušujem rokovanie o tomto bode programu a v zmysle programu zajtra pokračujeme o deviatej termínovaným bodom. (Prerušenie rokovania o 20.00 h.) 207
Bugár, Béla, podpredseda NR SR (2017-04-06):
Pán poslanec Mihál.
Viskupič, Jozef, poslanec NR SR (2015-03-20):
Ja rozmýšľam pri tejto téme, že či nepríde možnože už aj ten pondelok, možnože aj po tých machovských, vodcovských vyjadreniach v stredu, ktoré si spomínal a ktoré očakávaš, niektoré z tých vyhrážok, ktoré, alebo možno až z tých aktov zúfalstva, ktoré často nám chodia do e-mailu, keď malý podnikateľ, ktorý nakúpil špeciálnu technológiu, odviedol odvody, leasingovo spláca tieto technológie, zaplatil DPH-ku, snažil sa zaplatiť aj ľuďom, ktorých on sám zamestnával, nakoniec nedostal nič. A príde a píše do e-mailu, že mu už nič iné nezostáva, ako spraviť ten najzúfalejší akt a ja sa obávam toho, že raz sa nám tu možno vo foyeri parlamentu objaví človek so slučkou a keď si nebude vedieť pomôcť, tak sa tu rovno obesí. (Reakcia z pléna.) Presne tak, toto sa stalo v Maďarsku a keď ani, ja neviem, či až tá ignorácia, ktorá pri, nech je ktokoľvek z opozičného politického spektra, ktorý túto tému prináša, takisto vítam ten návrh pána Hudackého. Keď ani toto nedokáže ten pancier, ten múr preraziť a tá ignorácia je taká veľká, tak potom budú legitímne kroky a budeme len otvárať oči, že tí ľudia naozaj nebudú vedieť, kam z konopy. Ak toto chcú vládni poslanci, tak celý fejk so sociálnou demokraciou je naozaj vidieť v presnej a hrubej a cynickej nahote. Ďakujem.
Zajačik, Vladimír, poslanec NR SR (2022-10-06):
Ďakujem pekne, pán predsedajúci. Kolegyne, kolegovia, vážení prítomní, v súlade s § 73 zákona o rokovacom poriadku som bol určený Výborom Národnej rady pre pôdohospodárstvo a životné prostredie za spravodajcu k návrhu uvedeného zákona, tlač 1117. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali výbory: Ústavnoprávny výbor Národnej rady, Výbor Národnej rady pre financie a rozpočet a Výbor Národnej rady pre pôdohospodárstvo a životné prostredie. Za gestorský výbor navrhujem Výbor Národnej rady pre pôdohospodárstvo a životné prostredie. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní. Pán predsedajúci, otvorte, prosím, rozpravu.
Hrnčiar, Andrej, podpredseda NR SR (2020-02-21):
Pán poslanec Bernaťák.
Hargaš, Ján, poslanec NR SR (2024-01-11):
Ďakujem, pán predsedajúci. Dávid, ty si sa vo svojom príspevku venoval aj teda kvalite tejto rozpravy, stále nie diskusie. Ale teda som rád, že máme tu prvú lastovičku, ktorá zareagovala na našu výzvu, že účtovný princíp, že sa to, one in, one out, čiže keď sa prihlási koaličný poslanec s faktickou, tak my svoj čas nevyužijeme. No neviem, či sa to osvedčilo, tak nad tým teraz premýšľam. (Smiech v sále.) Lebo ako kritérium kvality by som dal, že by sme tu diskusiu posunuli nejak napríklad odpoveďami na otázky, ktoré za posledné štyri dni padli a tých bolo neúrekom. Ale ja som teda stále nedostal odpoveď na to, že čo hovorí člen koalície na list rady prokurátorov. Ale už asi druhýkrát, rozmýšľal som, ale pán Susko to povedal, ešte druhýkrát som teda počul, že aj v minulosti písala rada prokurátorov nejaké listy a kde ste boli všetci vtedy. No, čiže to je trošku taký opozičný, opozičná mentalita a bolo by fajn to opustiť a naozaj sa vyjadriť k tomu, čo teraz zaznelo aj v rozprave niekoľkokrát. A k tej otázke, takže, kolegyňa, neviem, či to neprehodnotíme, ten, túto ponuku. Ale zase netreba to zarezať hneď pri prvej vlaštovke, dajme ešte šancu, verím, že k tým odpovediam sa dopátrame. No a o kvalite rozpravy svedčila aj trošku tá výmena názorov s pánom Kaliňákom, ktorú si zažil počas tvojho príspevku. A ja by som teda dal výzvu pánovi Kaliňákovi, že ak si je taký silný v kranflecích, že počas faktických tu nemusí sedieť navrhovateľ, tak nech tu nesedí. My budeme len radi, že bude mať o jeden argument na Ústavný súd viac, ako tento zákon porušuje rokovací poriadok.
Bugár, Béla, podpredseda NR SR (2019-05-10):
Na vystúpenie pani poslankyne ako jediný pán poslanec Kresák. Predpokladám, že nie procedurálna, ale faktická. Nech sa páči.
Šebej, František, poslanec NR SR (2013-06-25):
Ďakujem pekne. Ako človek s dlhými skúsenosťami v samosprávnych orgánoch chcem podpísať každé slovo, ktoré povedal kolega Osuský. A kolega Fronc mi práve zobral z úst to, čo som chcel povedať tiež. My, ktorí sme členmi školských rád, veľmi dobre vieme, aká je právomoc tej školskej rady a do akej miery teda vstupujú školské rady do menovania riaditeľov. No ale ja chcem povedať ešte jednu vec, teda dodať k tomu, čo povedal pán kolega Osuský. Toto je návrh, ktorý buď vďaka politickým inštinktom predkladateľov alebo, poviem rovno, možno vďaka zlému úmyslu jednoducho znižuje úroveň demokracie na samosprávnej úrovni. Naozaj, presne tak, ako to povedal kolega Osuský, v podstate postupne ak by mal ísť vývoj ďalej týmto smerom, tak robí z volených zástupcov obyvateľov vlastne takú zbytočnú kudrlinku, ozdobu. Na čo potom máme vlastne volené miestne zastupiteľstvá a regionálne a tak ďalej? Ja sa domnievam, že toto nie je dobrý návrh, a spolu s pánom poslancom Osuským apelujem na to, aby sme tento návrh neprijali.
Ďuriš Nicholsonová, Lucia, podpredsedníčka NR SR (2019-05-16):
Jedna faktická poznámka na vaše vystúpenie. Končím možnosť prihlásiť sa. Pán poslanec Laurenčík.
Beblavý, Miroslav, poslanec NR SR (2015-11-18):
Dobre. Takže pokiaľ ide o tie zdroje, tak 650 mil. by sa dalo získať, keby sme vo výbere DPH len dobehli Českú republiku. To už som spomínal. 940 mil. eur by sa dalo získať, keby sme o 10 % dokázali znížiť výdavky na verejnú správu, a tam nepočítam ani učiteľov, ani zdravotníkov, ani vedcov, ako to napríklad robil Kaliňák pri ESE. Počítam len naozaj len úradníkov štátu aj samospráv. 140 mil. by sme vedeli získať len o niečo lepším makroekonomickým vývojom, keby sa podarilo zrýchliť ekonomický rast, napr. aj vďaka čerpaniu eurofondov. Neni to jednoduché a trvalo by štyri roky podľa môjho názoru toto uskutočniť, nedá sa to uskutočniť zo dňa na deň, ale ide o ten typ zmien, ktoré bude najbližšia vláda musieť k nim pristúpiť, ak chce, aby aj o štyri, o osem, o dvanásť rokov bolo z čoho čerpať. Lebo pokiaľ nebudeme stimulovať zamestnanosť, neznížime dane bežným ľudom a nezainvestujeme do školstva, tak stredná trieda na Slovensku sa nám pomaly, ale isto rozpadne a to je osud, ktorý, si myslím, že si nemôže nikto z nás dovoliť. Ďakujem veľmi pekne.
Šimečka, Michal, podpredseda NR SR (2024-01-09):
Ďakujem pekne. Pani poslankyňa Nash.
Číž, Miroslav, podpredseda NR SR (2015-05-20):
Ďakujem, pán minister. Teraz v rozprave vystúpi pán poslanec Švejna a pripraví sa pán poslanec Kollár.
Kotleba, Marek, poslanec NR SR (2020-11-26):
Ďakujem pekne za slovo. No, musíme si to povedať rovno, dohoda o vine a treste je jeden z najjednoduchších spôsobov, ako plniť tabuľky s vyriešenými prípadmi, to je úplne jasné, pretože ostatnú spokojné súdy, prokuratúra aj polícia, len na poškodeného sa vôbec nepozerá a veľakrát sa stáva to, že ten obvinený ostane na slobode, poškodený sa môže niekde sťažovať, obvinený prijme dohodu o vine a treste, prizná spoluprácu, samozrejme, môžu mu za to znížiť trest a poškodený sa nemá ako voči tomu brániť. A v ďalšom prípade, v ďalšom prípade, akonáhle ho súd odporučí na občianskoprávny súd, tak poškodený sa veľakrát ani tej náhrady škody nedostane, pretože, pretože obvinený, ak skončí aj za mrežami, alebo prípadne s nejakou podmienkou, nemá žiadny majetok, túto náhradu škody mu nevyplatí, na občianskoprávnom súde sa poškodený môže súdiť niekoľko rokov a nakoniec príde možno k nejakým exekúciám, ale ten nakoniec odsúdený mu to aj tak nemá ako uhradiť, takže poškodený sa nemá ako brániť v tomto prípade. Ďakujem.
Paška, Pavol, predseda NR SR (2014-03-20):
Pekné dobré ráno. Vážené pani poslankyne, vážení páni poslanci, dovoľte aby som aj v mene spolupredkladateľa pána predsedu poslaneckého klubu Kresťanskodemokratického hnutia Pavla Hrušovského uviedol návrh na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov. Návrh zmien Ústavy Slovenskej republiky určite máte, určite ste sa s ním oboznámili. Je to návrh, ktorý sa zrodil po dlhých rokovaniach k témam, ktoré dlhodobo sú v centre záujmu ľudí na Slovensku, a jeho cieľom je vytvoriť ústavno-legislatívny rámec na ďalšie pokračovanie hľadania cesty, jednak ako vykonať zmeny v justícii, tak aby bola súdna moc výkonná, efektívna, ale hlavne v očiach verejnosti na Slovensku dôveryhodná, a v tej druhej oblasti posilnením a ústavným zvýraznením manželstva ako základu rodiny aby sa vytvoril ďalší predpoklad na posilnenie tohto základného tradičného inštitútu rodiny ako elementárneho predpokladu na ďalší rozvoj a reprodukciu spoločnosti s následnými riešeniami v podpore mladých rodín, v podpore manželstva, v sociálnej oblasti a všetkých krokov tak, aby naozaj spoločnosť a Slovensko v budúcnosti bolo prosperujúcou krajinou. Tými základnými prvkami návrhov na justíciu sú reorganizácia Súdnej rady, spôsobu kreovania Súdnej rady, oddelenie predsedu Súdnej rady a funkcie predsedu Najvyššieho súdu. Je tam otázka kompetencií Súdnej rady a zároveň z pohľadu vzťahu občanov k súdnej moci opäť jedna veľmi dôležitá zmena, po ktorej ľudia a občania Slovenska volali už dávno, ktorú poslanci a poslankyne Národnej rady už realizovali zmenou ústavy, a to je zrušenie trestnoprávnej imunity sudcov na Slovensku. Ja pevne verím, že cieľ predkladateľov, ktorý sme aj spolu s pánom predsedom klubu Kresťanskodemokratického hnutia prezentovali niekoľkokrát, a to, že naozaj po rokovaniach a hľadaniach efektívnych riešení v druhom a treťom čítaní napriek určitej miere kontroverzie, ktorú tento návrh pre mňa z nepochopiteľných dôvodov vzhľadom na to, že ide o témy, ktoré sú dlhodobo súčasťou aj rozpráv a návrhov v Národnej rade, obsahuje, sa nám podarí takúto širokú ústavnú zhodu nakoniec dosiahnuť. Ďakujem pekne.
Pellegrini, Peter, podpredseda NR SR (2020-05-13):
Vážené panie poslankyne, vážení páni poslanci, otváram druhý rokovací deň 7. schôdze Národnej rady Slovenskej republiky. O ospravedlnenie neúčasti na dnešnom rokovaní požiadal pán podpredseda Národnej rady Juraj Šeliga a poslanci, pán poslanec Gyimesi a pán poslanec Pollák. Pristúpime k prerokovaniu vládnych návrhov zákonov v druhom čítaní, o ktorých rokujeme v skrátenom legislatívnom konaní. Najskôr o vládnom návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony . Vládny návrh má tlač 78, výsledky rokovania výborov sú v tlači 78a. Poprosím teraz pána ministra zdravotníctva, ministra Krajčího, aby vládny návrh zákona odôvodnil. Nech sa páči, pán minister, máte slovo.
Hrnčiar, Andrej, podpredseda NR SR (2018-11-29):
Vážené panie poslankyne, vážení páni poslanci, otváram tretí rokovací deň 38. schôdze Národnej rady Slovenskej republiky. Na dnešnom rokovacom dni o ospravedlnenie požiadala poslankyňa Adriana Pčolinská, na zahraničnej pracovnej ceste je poslankyňa Veronika Remišová. Pokračujeme v prerušenej rozprave o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 5/2004 Z. z. o službách zamestnanosti (tlač 1240). S faktickými poznámkami na vystúpenie poslanca Krajniaka pani poslankyňa Zemanová. Nie je v sále, takže pokračujeme. Pani poslankyňa Gaborčáková, nech sa páči. (Pokračovanie rokovania o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 1240.)
Glváč, Martin, podpredseda NR SR (2017-06-21):
Vážené panie poslankyne, páni poslanci, otváram siedmy rokovací deň 18. schôdze Národnej rady Slovenskej republiky. Na dnešnom rokovacom dni o ospravedlnenie požiadali pán poslanec Antal, Beluský, Gaborčáková, Matovič, Mizík a Nehézová. Na dopoludňajšom rokovaní požiadala o ospravedlnenie pani poslankyňa Pčolinská a na zahraničnej pracovnej ceste je pán poslanec Klus. Pristúpime k prerokovaniu Správy špeciálneho prokurátora o činnosti Úradu špeciálnej prokuratúry a poznatkoch o stave zákonnosti za rok 2016 . Správa má tlač 557 a spoločná správa výborov má tlač 557a. Dávam slovo špeciálnemu prokurátorovi Dušanovi Kováčikovi, aby správu uviedol. Nech sa páči.
Laurenčík, Milan, podpredseda NR SR (2020-06-05):
Ďakujem. Na vaše vstúpenie evidujem dve faktické poznámky. Nech sa páči, pán poslanec Peter Pčolinský.
Blanár, Juraj, podpredseda NR SR (2021-04-01):
Ďakujem, pán spravodajca. Otváram rozpravu, vážené panie poslankyne, páni poslanci, písomne som dostal prihlášku do rozpravy, za poslanecký klub ako poverený člen sa prihlásil pán predseda ústavnoprávneho výboru Milan Vetrák a ako rečník za SME RODINA pán poslanec Miloš Svrček. Takže ako prvý vystúpi pán predseda ústavnoprávneho výboru, za poslanecký klub OĽANO, pán Vetrák. Nech sa páči, pán predseda.
Figeľ, Ján, podpredseda NR SR (2014-11-09):
Nech sa páči, Jozef Mikuš.
Laššáková, Jana, podpredsedníčka NR SR (2014-11-08):
Pán poslanec Valocký, nech sa páči.
Šeliga, Juraj, podpredseda NR SR (2021-01-12):
Ďakujem pekne, pán poslanec. Na vaše vystúpenie chcú reagovať dvaja páni poslanci. A ako prvá pani poslankyňa Hatráková, nech sa páči.
Figeľ, Ján, podpredseda NR SR (2013-03-25):
Ďakujem. Pán spravodajca, chcete sa vyjadriť? Nech sa páči.
Hrnko, Anton, poslanec NR SR (2016-06-21):
Ďakujem, pani predsedajúca. Dovolím si pozvať členov výboru pre obranu a bezpečnosť, aby sa o 13.00 dostavili na rokovanie výboru do zasadačky výboru. Ďakujem.
Bugár, Béla, podpredseda NR SR (2018-02-07):
Nech sa páči, prezentujme sa a hlasujme o skrátení lehoty. (Hlasovanie.) Prítomných 139, za 77, proti 42, zdržalo sa 20 poslancov. Konštatujem, že sme lehoty skrátili, takže môžme pristúpiť k jednotlivým hlasovaniam.
Rošková, Ľubica, poslankyňa NR SR (2013-03-20):
Ďakujem pekne, pán predsedajúci. Pán minister, kolegyne, kolegovia, ja len krátky pozmeňujúci návrh, ktorého cieľom je legislatívne zjednotenie pôsobnosti a zriaďovania sektorových rád. Takže prečítam pozmeňujúci návrh poslankyne Ľubice Roškovej k vládnemu návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Za čl. IV sa vkladá nový článok V, ktorý znie: „Čl. V. Zákon č. 184/2009 Z. z. o odbornom vzdelávaní a príprave a o zmene a doplnení niektorých zákonov v znení zákona č. 324/2012 Z. z. sa mení takto: § 9 sa vypúšťa.“. Doterajšie články V a VI sa označujú ako články VI a VII. Odôvodnenie: Ustanovením čl. I bodu 79 vládneho návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa zriaďujú sektorové rady. Podľa vládneho návrhu zákona do pôsobnosti sektorových rád patrí určovanie požiadaviek na odborné vedomosti, zručnosti a schopnosti potrebné na vykonanie pracovných činností na pracovných miestach na trhu práce a vytvorenie predpokladov na ich prenos do systému celoživotného vzdelávania. Vzhľadom na účel sledovaný predpokladaným návrhom zákona, ktorým je zriadenie sektorových rád ako legislatívne riešenie platformy pre združovanie zamestnávateľov a určenie ich pôsobnosti, dochádza k prekrývaniu a duplicite pôsobnosti navrhovaných sektorových rád a sektorových rád podľa zákona č. 184/2009 Z. z. Dôvodom je aj skutočnosť, že ustanovenie § 9 zákona č. 184/2009 Z. z. sa prevažne neuplatňovalo, sektorové rady na naplnenie úloh podľa tohto zákona sa zriaďovali len výnimočne s krátkodobou pôsobnosťou. Na základe uvedeného sa ukazuje ako racionálne riešenie sektorové rady podľa zákona č. 184/2009 Z. z. zrušiť. Ďakujem pekne.
P. Minárik, poslanec: (2007-06-22):
Pán predsedajúci, dajte hlasovať.
Valášek, Tomáš, poslanec NR SR (2021-09-16):
Vďaka. Veľmi krátko. Ako veď asi nikto nečakal, pán poslanec Mizík, že, že to podporíte, takže v tomto ste neprekvapili. Dovoľte aspoň akože dve z tých najočibijúcejších faktických hrúbok. Nemecko nebolo súčasťou operácie Aliancie v roku 2011, takže keď mu vyčítate, že rozvrátil severnú Afriku, treba si prečítať nedávnu históriu. Hovoríte o Kaddáfího stabilnej vláde. Pripomínam, že v čase intervencie Líbya už bola v občianskej vojne a pochodovalo niekoľko desaťtisíc ľudí na Bengázi, čiže stabilná vláda plukovníka Kaddáfího bola v tom momente len jeho zbožným prianím. To hlavné, čo som chcel povedať, pán poslanec, je, že ja vám fakt úplne nerozumiem, a to teraz bez nejakých výčitiek a bez podrývania, ktoré tu občas v pléne robíme. Veď strana, ak je nejaká strana proti migrácii, tak je to práve vaša strana. A teraz máme na výber, či proste, a idem teraz odhliadnuc od toho, že v tejto otázke máme zásadný rozdiel s Progresívnym Slovenskom, ale ak máte teda za cieľ zastaviť migráciu ako takú, máte na výber, či to urobiť proste ostnatým drátom, desať metrov vysokým múrom naokolo, čo je nerealistické a má rôzne iné následky pre život Slovákov, alebo či to zastaviť priamo pri toku. Celou pointou operácie IRIN je práve rozbiť tie pašerácke skupiny, ktoré umožňujú vo veľkom prechod ľudí a úplne stavajú tisíce ľudí, postaviť do nebezpečnej situácie, kedy prechádzajú morom v lodiach, ktoré nemajú šancu tým morom prejsť. Nerozumiem, úprimne, opozícii a odporu voči tejto misii, lebo táto misia práve tým, že rozbíja pašerácke siete viac ako ktorákoľvek iná, napĺňa presne to, po čom túžite, a to je koniec migrácie. Takže už len z tohto hľadiska logického mi to celkom nesedí. Vďaka.
P. Hrušovský, predseda NR SR: (2005-07-06):
Nech sa páči, pán poslanec Fajnor. K. Fajnor, poslanec: Ďakujem pekne, pán predseda. Dovoľte, aby som reagoval na predrečníka a chcem reagovať k tej pasáži, kde chcem povedať jednu zásadnú vec. Ekonomický zázrak, ako ho prezentuje predseda vlády a jeho ministri, sa, žiaľ, nekoná. Ja by som bol veľmi rád, aby sa konal. Reformy sú nielenže chaotické, ale hlavne antisociálne. Sú známe najnovšie analýzy Konfederácie odborových zväzov, ktoré vychádzajú z hodnotení oficiálnych údajov Slovenského štatistického úradu. Sociálne rozdiely medzi občanmi na Slovensku sa prehlbujú. Až 67,9 % zamestnancov u nás v minulom roku zarobilo menej, ako bola priemerná nominálna mzda, t. j. 15 825 Sk. V aktuálnom poradí je priemerná mzda v Slovenskej republike 422 EUR, v Maďarsku 535 EUR a v Česku 569 EUR. V Česku napr. vzrástli, a to je veľmi dôležitý argument, reálne mzdy od roku 1989 o 31 %, kým na Slovensku, prosím vás, počúvajte dobre, klesli v priemere o 200 Sk. Prehajdákali sme takmer 16 rokov. HDP síce rastie, ale na druhej strane ekonomickí odborníci upozorňujú, že na vykázaný rast miezd má podstatný vplyv vývoj miezd v malom počte veľkých podnikov. To znamená, ak Slovnaft rozdáva top manažmentu odmeny, tak potom sa zvyšujú, v ostatných podnikoch, žiaľ, je situácia opačná. Vláda prezentuje klesajúcu tendenciu nezamestnanosti na hranici 13 %, pritom metodika Európskej únie ju vykazuje takmer vo viac ako 16 %. Chýbajúci rozdiel medzi vykázanými tvorí takmer 100-tis. ľudí, v štatistických porovnaniach toto je účelové a administratívne vyradenie nezamestnaných z evidencie – pardon, nemám veľa času dokončím v neskôr. Ďakujem.
Pellegrini, Peter, predseda NR SR (2023-12-18):
Pán poslanec Dubéci.
Laššáková, Jana, podpredsedníčka NR SR (2013-03-15):
Príjemné, dobré ráno, vážené panie poslankyne, páni poslanci, otváram tretí rokovací deň 16. schôdze Národnej rady Slovenskej republiky. Na dnešnom rokovacom dni o ospravedlnenie požiadali títo páni poslanci: pán poslanec Tibor Bastrnák, Martin Fronc, Ján Hudacký, Igor Choma, Jozef Kollár, Ján Mičovský, Jozef Mihál a Zsolt Simon. Pristúpime k prvému čítaniu o vládnom návrhu zákona, ktorým sa mení a dopĺňa zákon č. 215/2006 Z. z. o odškodňovaní osôb poškodených násilnými trestnými činmi v znení zákona č. 79/2008 Z. z. a ktorým sa menia a dopĺňajú niektoré zákony . Vládny návrh zákona je uverejnený ako tlač 393. Návrh na jeho pridelenie na prerokovanie výborom je v rozhodnutí č. 386. Teraz prosím ministra spravodlivosti Slovenskej republiky Tomáša Boreca, aby vládny návrh zákona uviedol. Nech sa páči, pán minister, máte slovo.
Grendel, Gábor, podpredseda NR SR (2022-02-11):
S reakciou na faktické poznámky pán poslanec Mazurek.
Budaj, Ján, minister životného prostredia SR (2021-12-10):
Ďakujem pekne. Pán predsedajúci, dámy a páni, na rokovanie Národnej rady predkladám návrh, vládny návrh zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov. Návrh zákona novelizuje zákon o obchodovaní s emisnými kvótami a zákon o Environmentálnom fonde, a to z jediného dôvodu, chceme ustanoviť nevyhnutný právny rámec pre čerpanie finančných prostriedkov z Modernizačného fondu Európskej únie. Z požiadaviek Európskej investičnej banky aktuálne pred niekoľkými dňami vyvstala nutnosť v skoršom termíne, ako by to umožňovalo riadne rokovanie Národnej rady, schváliť takú právnu úpravu, ktorá zabezpečí, že Slovenská republika bude môcť prijať finančné prostriedky Európskej investičnej banky, a to už v januári 2022. Ide o finančné prostriedky Modernizačného fondu určené na financovanie dvoch schém štátnej pomoci, jednu pre oblasť teplárenstva a druhú pre podporu výroby z obnoviteľných zdrojov, dohromady v sume 120 mil. eur. Nakoľko sa zmenili požiadavky na prijatie týchto finančných prostriedkov a Slovenskej republike bolo určené, že finančné prostriedky môže prijať len na jeden samostatný účet, ministerstvo životného prostredia a ministerstvo hospodárstva budú môcť potom čerpať tieto financie v termíne po 20. januári 2022. Dovtedy ale je nutné prijať navrhovanú právnu úpravu. Dámy a páni, chcem ešte raz poďakovať, že ste prejavili pochopenie aj zaradením skráteného konania o tomto zákone a že umožníte, aby sme nemuseli čakať na februárovú schôdzu Národnej rady a že vytvoríte svojím rozhodnutím rámec na prevzatie financií z Európskej únie v požadovanom termíne a požadovaným spôsobom. Vážený pán predseda, vážené panie poslankyne a páni poslanci, verím, že predložený vládny návrh zákona podporíte.